Kaapstad 1 van 10 beste plekke ter wêreld om Nuwejaar te vier | Netwerk24
Kaapstad 1 van 10 beste plekke ter wêreld om Nuwejaar te vier
19 Desember 2019 18:11
Kaapstad is een van die tien beste plekke ter wêreld om Oujaarsaand te vier, volgens die reiswebwerf Big 7 Travel.
'n Vuurwerkvertoning op Nuwejaar by die V&A Waterfront in Kaapstad.Foto: Die Burger
Die Moederstad beklee die tiende plek op die webwerf se lys van die beste plekke om die nuwe jaar in te lui en is die topbestemming in Afrika, volgens sy 1,5 miljoen lesers.
Maputo in Mosambiek is 50ste op die lys, Marrakesj in Marokko 40ste en die Victoria-waterval in Zimbabwe 18de.
Big 7 Travel het die V&A Waterfront se jaarlikse Nuwejaar-ekstravaganza uitgewys as 'n hoogtepunt en sê: "Die V&A Waterfront in Kaapstad betower mense tot in die nuwe jaar."
David Green, uitvoerende hoof van die waterfront, sê die waterfront bied 'n onvergeetlike Nuwejaarsviering en is net die plek vir inwoners en besoekers.
"Die waterfront sal deur die aand bedrywig wees. Daar is optredes en heerlike kos en 'n vuurwerkvertoning, wat oor die stad heen gesien kan word, sal die nuwe jaar inlui."
Enver Duminy, uitvoerende hoof van Kaapstad-toerisme, sê saam met die Tafelbergsweefspoormaatskappy, Robbeneiland-museum, Kirstenbosch Botaniese Tuin, Groot Constantia en Kaappunt, vorm die V&A Waterfront deel van Kaapstad se "groot ses", die ruggraat van toerisme in die stad.
"Miljoene mense besoek die V&A Waterfront jaarliks, wat werk skep vir inwoners en miljoene rande in die ekonomie van die stad pomp. Die V&A se toewyding om elke Oujaarsaand skouspelagtige vermaak te bied, het daartoe gelei dat Kaapstad op hierdie lys ingesluit is."
James Vos, burgemeesterskomiteelid vir ekonomiese geleenthede en toerisme, sê dat Kaapstad op die lys is, bevestig die stad se verbintenis daartoe om toerisme toeganklik te maak.
"Pryse soos hierdie een is 'n uitstekende manier om ons prestasievlakke te meet en te sien wie ons mededingers is. Dit gee ons die geleentheid om te bepaal wat ons reg doen en waarmee ons as stad kan verbeter," sê hy.